Summary: O candidato do BNG á presidencia da Xunta, Francisco Jorquera, recoñeceu na súa comparecencia o "forte revés" electoral, mais lanzou unha mensaxe contra o derrotismo ao situar a fronte como o eixo que "foi, é e será" alertanativa ao PP e parabenizar a militancia e cidadanía que confiaron nesta organización. Jorquera anunciou que o seu cargo está a disposición do que digan "@s compañeir@s" do BNG

O candidato do BNG compareceu pasadas as dez e media da noite na sé nacional da fronte nacionalista para valorar os resultados das eleccións. Apoiado por candidat@s e simpatizantes da organización, Jorquera comezou a súa intervención agradecendo o traballo de militantes e simpatizantes do BNG nesta campaña e nstes anos, así como a participación da cidadanía galega, para alén de parabenizar as distintas organizacións polos seus resultados. "Non vou poñer panos quentes, sabemos que é un forte revés", afirmou o candidato do BNG sobre os resultados da organización. Neste sentido, Jorquera indicou que "as campañas electorais non son 15 días, son 4 anos", incidindo en que ao longo dese período "o BNG proxecto diferenzas que culminaron nunha fractura", fractura que "por moito que houbese un traballo heróico da militancia" non se deu subsanado. Desmobilizar, obxectivo do PP A campaña d@s populares, proseguiu Jorquera, centrouse en "desmobilizar o votante crítico que quería un cambio". Neste fío, o nacionalista sinaloun que nesta cita electoral "entrou outra opción" (en referencia velada a AGE), á que felicitou polos resultados obtidos. Mais tamén sinalou que esa alternativa "foi promocionada desde as estructuras de poder" como contrapeso á alertantiva que supuña o BNG. Mais Jorquera mantivo unha mensaxe de esperanza e perseverancia, alén de coxunturas. Así, manifstou que o BNG "foi, é e será" a aposta altrnativa ao PP e comprometeu máis traballo e implicación "para sintonizar coa cidadanía". Por referentes propios, tamén electorais O candidato do BNG lembrou que a sociedade galega está sometida a un "profundo porceso de desgaleguización" que deixa pegada, entre outras cousas, na perda "dun marco galego electoral", o que castiga o nacionalismo. Mais lonxe de derrotismos, Jorquera botou man do símil futbolístico para sinalar que "a equipa campioa é a que cando perde se levanta e volve esforzarse para gañar o partido". Cargo Por último, Jorquera anunciou que o seu cargo "está a disposición do que dispoñan @s compañeir@s do BNG, pois non teño en política ningunha outra obriga nin compromiso que o que eles e elas me outorguen".


Summary: O 'comité de sabi@s' avoga por prestacións máis baixas segundo aumenta a esperanza de vida e de que estas dependan dos números da Seguridade Social e non da evolución do IPC. O representante de UXT votou en contra. O de Comisións, non

"A sostibilidade do sistema de pensións", "contas robustas e transparentes", "manter este dereito". Estas foron algunhas das frases deitadas esta sexta feira por Víctor Pérez Díaz, presidente do comité de expertos que elaborou unha proposta de reforma de pensións. Achega que, pedida polo goberno de Rajoy, será estudada polo executivo cara á súa implementación, xa sexa total ou parcial. Algunhas das liñas mestras elaboradas por este comité de 12 persoas son as de que as pensións se vaian sendo máis baixas a medida que vaia aumentando a esperanza de vida. Ou ben desligar estas prestacións da suba do IPC (Índice de Prezos ao Consumo) para ligala á tesoureiría da Seguridade Social. As pensións iranse revalorizando, pois, ano a ano e sen ter como referente o aumento do custo da vida, senón as arcas da SS. Condicións necesarias Tal proposta non gozou de apoio unánime aínda que si que moi, moi maioritario. De feito, o único voto en contra foi o realizado polo representante do sindicato UXT. O representante de CCOO e director do Gabinete de Estudios deste sindicato, Miguel Ángel García, votou a favor do informe. En declaracións a El Diario, García sinala que el entende que se dan os elementos necesarios para aprobar a proposta.


Summary: A policía francesa arrestou en Azkaine Mikel Irastorza nunha operación que continúa aberta. De acordo con fontes policiais, Irastorza tería substituído David Pla e Iratxe Sorzabal -detidos en 2015- como novo chefe da organización.

A operación que desembocou na detención de Irastorza -segundo informou a SER- foi produto da colaboración entre a policía francesa e a Garda Civil española. Fontes policiais citadas por Efe afirman que o dispositivo continúa aberto e que estarían no albo outros cinco militantes liberados da organización armada. Este golpe policial a ETA chega despois de que o pasado 11 de outubro unha operación tamén da policía francesa en colaboración coa Garda Civil española desmantelase un zulo con armamento da organización. Continúan nas cadeas, dispersos nun total de 74 centros penitenciarios, 427 presos de ETA, 104 dos cales áchanse en solo francés ETA dirixira varias cartas ao presidente da República francesa, François Hollande, para lle oferecer a abertura dunha mesa de diálogo. O asunto dos presos e da entrega das armas continúa sobre a mesa, quer na interlocución con Madrid quer con París. Mais os Estados non queren saber nada. Só agardan a disolución da banda. ETA négase porque, aínda que desbota totalmente o retorno á actividade armada após decretar o cesamento definitivo da violencia o 20 de outubro de 2011, pensa que aínda ten un papel que xogar mentres continúen nas cadeas os seus 427 presos (104 dos cales se achan en cadeas francesas). Os presos de ETA están dispersos nun total de 74 centros penitenciarios. A vontade de ETA, expresa xa á altura de marzo de 2014, é selar os seus arsenais baixo a supervisión dunha Comisión de Verificación Internacional. "O proceso de selados de arsenais ten comezado e o compromiso é o levar até o final, até o último arsenal", afirmaba daquela a organización. Segundo diversas fontes, a día de hoxe ETA aínda ten armacenados en distintos zulos 200 armas de fogo e entre dúas e tres toneladas de explosivos. A oferta de diálogo de ETA -desarme en troca de conversas sobre o fin da dispersión penitenciaria e a saída escalonada dos presos- non atopou até agora ningunha resposta positiva nen por parte de Madrid nen por parte de París.


Summary: CIG alerta de novos expedientes en estaleiros como Freire ou Vulcano e lembra a constante perda de empregos no sector

Representantes da CIG en diversos estaleiros de Vigo compareceron esta sexta feira para denunciaren a "avalancha" de EREs que en breve se van producir en factorías da comarca, afondando no regueiro de despedimentos que o sector sofre desde hai tempo. Así, Freire citou o comité de empresa para comunicarlles que a vindeira semana comezaban as negociacións sobre o ERE que afectaría a todo o cadro de persoal (64 traballador@s). En Vulcano, o sindicato apuntou que tamén a vindeira semana podería aprobar un novo ERE rotativo entre todo o cadro de persoal (120 operarios) até marzo de 2013, á espera de pechar algún encargo. A CIG tamén deixou claro que esta situación é "crítica", pois aínda que agora se logre carga de traballo para eses estaleiros, a actividade non se iniciaría até dentro duns seis meses.. O voceiro do naval da central nacionalista, César Rodríguez, exixiu unha "aposta clara" por este sector, alertando de que a situación está ao "limite". Nesta liña, e perante a proximidade da campaña electoral, Rodríguez emprazou as formacións para que avalíen a posibilidade de habilitar "un Pymar galego" que avale as construcións navais na Galiza, ou ben facelo mediante ferramentas do Igape.


Summary: O Goberno do Estado confirma á Xunta da Galiza que só catro territorios recibirán as doses extra de Pfizer..

A ministra de Sanidade, Carolina Darias, sinalou no Consello Interterritorial de Saúde deste 11 de agosto que a situación epidemiolóxica no Estado está mellorando ao observarse unha evolución descendente, pero matizando que o descenso noutros indicadores sanitarios é máis lento. O nivel de ocupación hospitalaria sitúase no 8,5%, unha cifra que se eleva no referente ao grao de ocupación das Unidades de Coidados Intensivos (UCI), que se atopan no 21,5%. No que atinxe á este último indicador, a ministra estimou que ao longo desta semana acadará o seu pico. Tamén apuntou que con respecto ás vagas anteriores, esta quinta onda epidémica está a ser menor de xeito significativo, mais cunhas características moi marcadas debido á vacinación dos grupos de idade por riba dos 40 anos, o que deriva nunha incidencia superior nas idades entre 12 e 29 anos. Críticas á campaña de vacinación Segundo a información ministerial, máis do 70% da poboación recibiu cando menos unha dose dalgúns dos preparados. Coa pauta completa, estimou a cifra en máis do 60% da poboación. Ao tempo que avanza a campaña de vacinación, Darias fixo un chamamento á prudencia e a responsabilidade, como elementos clave para rebaixar a incidencia. Asemade, anunciou que esta semana se repartirán 3.9 millóns de vacinas, incluídas as doses extra de Pfizer e Moderna, que se distribúen principalmente aos territorios que pola súa estrutura demográfica recibiran menos picadas, argumentou a ministra. A xustificación chega despois das críticas de varios territorios do Estado liderados pola Galiza polo repartimento de vacinas, de feito, a Xunta da Galiza denunciou esta semana que o Goberno do Estado lle confirmou que só catro comunidades recibirían as picadas extra de Pfizer, entre as cales non está a Galiza. O titular da Consellaría de Sanidade da Xunta, Julio García Comesaña, indicou que "a Galiza é solidaria, aceptamos, como non pode ser doutro modo, un axuste, pero é precisa transparencia". Amais, reclamou que "se elabore un documento para poder planificar e desenvolver a vacinación da maneira máis eficiente".


Summary: Desde CIG-Saúde salientan "o abuso que supón cargar a este persoal cun traballo que non ten ningunha utilidade máis alá da súa utilización política para a campaña de Alberto Núñez Feixoo".

CIG-Saúde alerta de que o Sergas está a "sobrecargar" ao persoal de enfermaría de atención primaria coa segunda fase do test de seroprevalencia da COVID-19. A central sindical manifesta que as enfermeiras e enfermeiros terían que estar xa programando a actividade ordinaria que se deixou de realizar durante o estado de alarma, como son os controis periódicos de diabetes, tensión arterial, etc., e que "están asumindo en moitos centros ausencias por baixas que non se están substituíndo". Esta semana comezou a segunda fase do estudo de seroprevalencia da poboación que está a realizar o Sergas, da que colectivos profesionais e organizacións sindicais demandaron a súa suspensión ao considerar que "non aporta información ningunha, tal e como xa se demostrou na primeira fase" Desde CIG-Saúde salientan "o abuso que supón cargar a este persoal cun traballo que non ten ningunha utilidade máis alá da súa utilización política para a campaña de Alberto Núñez Feixoo, cando se terían que estar reforzando as plantillas dos centros de saúde". Así mesmo, indican que é a atención primaria "a que ten que cargar coa responsabilidade de detectar os posíbeis rebrotes da COVID-19 e facer un rastrexo de calquera posíbel novo positivo". Porén, en lugar de "reforzar" o persoal se está a "sobrecargar" cun traballo "inútil asistencialmente" e que "non aporta ningunha información epidemiolóxica".


Nun acto publico celebrado en Donostia a coalición da esquerda abertzale revelou as once persoas que acompañarían a candidata a lehendakari Laura Mintegi, no caso de que a formación gañe as eleccións ao parlamento vasco que se celebrarán nos vindeiros meses. Este equipo caracterízase por ser paritario, formado por seis homes e seis mulleres, por estar constituído por persoas novas, cun perfil máis técnico que político e polas organización moi novidosa das súas áreas de goberno. Euskal Herria Bildu iniciou hai unhas semanas unha campaña de presentación comezando pola súa candidata a lehendakari, Laura Mintegi, e as súas primeiras propostas, enmarcadas baixo o lema Non imos para estar, senón para facer Euskal Herria Bildu iniciou hai unhas semanas unha campaña de presentación de cara ás inminentes eleccións vascas, comezando pola súa candidata a lehendakari, Laura Mintegi, e as súas primeiras propostas, enmarcadas baixo o lema Non imos para estar, senón para facer (Ez egoteko, egiteko baizik). Ao acto de presentación, presidido pola frase Soluzio argiak (Tempo de solucións) acudiron dirixentes da esquerda abertzale como Rufi Etxeberria e Joseba Permach, o secretario xeral de EA, Pello Urizar; o coordinador de Alternatiba, Oskar Matute, e a secretaria de Organización de Aralar, Rebeka Ubera, entre outros. Bildu propón un goberno formado por once consellarías, as mesmas que o Goberno vasco ten na actualidade, pero organizadas de forma moi distinta en moitos casos. Por exemplo, Xustiza e Interior pasan a ser xestionadas nunha carteira chamada Liberdades Cidadás, e que sería dirixida polo avogado Julen Arzuaga. De igual xeito, Agricultura, Pesca, Consumo e Comercio agrúpanse en Soberanía Alimentaria. Ademais, as competencias de asuntos sociais e emprego serán coordinadas pola consellaría de Xustiza Social. A candidata de EH Bildu, Laura Mintegi, destacou que é "tempo de solucións" e de dar "respostas reais aos problemas reais" e remarcou que "todo aquel que quere falar de solucións atoparanos abertos ao diálogo para buscar consensos políticos" Outra carteira novidosa é a de Igualdade de Oportunidades, dirixida por Beatriz Ilardia, que terá categoría de vicelehendakaritza e terá catro áreas de traballo: mocidade, pluralidade, participación e un novo modelo de relacións entre homes e mulleres. Normalización Lingüística terá departamento propio, mentres que Educación e Cultura compartirán área. Unai Pascual encargarase da consellería de Medio Ambiente e Xabier Olano de Economía e Facenda. Olano, actual director de Facenda de Gipuzkoa, foi alcalde de Altzo e xunteiro de Herri Batasuna e Euskal Herritarrok. A candidata de EH Bildu, Laura Mintegi, destacou que é "tempo de solucións" e de dar "respostas reais aos problemas reais" e remarcou que "todo aquel que quere falar de solucións atoparanos abertos ao diálogo para buscar consensos políticos". Nesta liña, defendeu que a coalición quere "cambiar as inercias e modelos caducos".


Summary: A totalidade das 86 mozas e mozos que chegaron esta terza feira, 29 de xuño, ao aeroporto compostelán de Lavacolla procedentes de Mallorca accederon a participar no cribado posto en marcha por Sanidade para detectar posíbeis casos de Covid vinculados ao macrosurto orixinado en festas e actividades de lecer na illa, e que afecta 108 galegas e galegos e varios centos no Estado español.

Este 29 de xuño chegaron ao aeroporto de Santiago de Compostela, procedentes de Balears, 86 mozas e mozos cos seus monitores, que se atopaban en Mallorca gozando de viaxes de fin de curso (organizados pola súa conta). Todas e todos eles accederon a someterse ás probas PCR do coronavirus, que son voluntarias. Os resultados coñeceranse nas próximas horas. Mentres, cando menos outra ducia de estudantes galegos permanecen confinados no hotel Bellver de Palma, segundo confirman fontes sanitarias de Balears, e permanecerán illados nesas instalacións, independentemente do resultado das súas probas PCR (algúns deles explicaron a Europa Press que o resultado foi negativo), até facer 10 días de corentena, por considerarse "contactos estreitos" de persoas contaxiadas ou vinculadas co macrosurto en Mallorca. Aumentan os positivos Por outra banda, a Consellaría de Sanidade informou de que son xa 108 os casos de Covid-19 na Galiza vinculados a ese surto das Balears, ao confirmarse nas últimas horas outros 6 contaxiados: trátase de 5 positivos de persoas na área sanitaria de Pontevedra (a máis afectada polos contaxios orixinados nas Illes) e outro máis na área de Vigo. O Comité Clínico que asesora á Xunta na pandemia reúnese este 29 de xuño e non se descarta a adopción de medidas restritivas para mitigar as consecuencias que este surto poida ter en determinadas zonas. De feito, o propio presidente galego, Alberto Nuñez Feixoo, sinalou que, na pasada xornada, Pontevedra e Vigo rexistraron "taxas altísimas de positividade, de case dous díxitos, cando a Galiza estivo ao redor de 2%". Respecto diso, o titular da Xunta incidiu en que o protocolo da pandemia está "vixente" e non quedou "derrogado", polo que, se algunha zona, municipio ou cidade alcanza os valores que así o determinan, seguirase o protocolo e endureceranse as restricións. "Aínda temos folgura e moito que subir, pero ninguén pode descartar que haxa restricións nalgún concello ou cidade se se dan os valores e o protocolo exixe unha restrición inmediata", advertiu.


Summary: Rexistros en seis concellos, a Deputación de Pontevedra ou a delegación da Xunta e a Autoridade Portuaria de Vigo nunha operación na que xa se detivo un concelleiro popular de Nigrán e catro persoas vinculadas a Cespa. Investíganse presuntos delitos de prevaricación, suborno e tráfico de influencias.

A sombra da corrupción en Galicia non cesa. Co levantamento do segredo do sumario de boa parte da operación Pokemon de plena actualidade, unha nova operación policial relacionada tamén con concesións públicas, desta vez dirixida por un xulgado de Vigo, provocou a detención de cando menos cinco persoas, entre elas a dun concelleiro. As dilixencias abertas mantéñense por supostos delitos de prevaricación, suborno e tráfico de influencias. A operación Patos levou ao rexistro en seis concellos, a Deputación de Pontevedra ou a delegación da Xunta en Vigo A operación Patos, que así se chama, afecta aos concellos de Santiago de Compostela, Pontevedra, Vigo, Ponteares, Nigrán e Ourense, en cuxas dependencias municipais se levaron a cabo rexistros, así como á Deputación de Pontevedra, a delegación da Xunta en Vigo e o Consorcio do Casco Vello e a Autoridade Portuaria da mesma cidade. Ademais, a policía detivo catro persoas vinculadas a empresas relacionadas con Cespa e o concelleiro de Obras de Nigrán, José Álvarez Valverde. En total, 17 rexistros, tanto en vivendas particulares como en institucións oficiais e empresas, ademais dunha serie de detencións que poderían ampliarse nas vindeiras horas, segundo aseguran as forzas de seguridade. Entre as firmas rexistradas, Cespa, Eiriña, Enalvi e Intermediación Medioambiental SL, Inversiones Patos SL e Reciclaje y Gestión Medioambiental SL. Hai detidas catro persoas vinculadas a empresas e o concelleiro popular de Obras de Nigrán A primeira hora da mañá, axentes e unha secrataria xudicial acudiron á Concellería de Medio Ambiente de Ourense, onde advertiron da apertura dunha investigación na que se reclaman expedientes relacionados cun concurso público para o coidado e conservación de zonas verdes da cidade das Burgas. Por outra banda, en Compostela a Policía achegouse á oficina de Contratación do Concello, onde requisou os contratos de acondicionamento da Leira do Espiño e da remodelación do estanque da Alameda, tras solicitar tres expedientes de obras adxudicadas a Cespa, como o ligado ás actuacións no castelo da Rocha Forte, ademais de pedir información relacionada co aeroporto de Lavacolla. A nave que esta empresa ten na capital galega tamén foi rexistrada. No caso de Vigo, policías rexistraron despachos e estiveron a solicitar información no departamento de Vías e Obras do Concello e, así mesmo, na localidade pontevedresa de Nigrán efectuaron rexistros no Consistorio. Mentres, en Pontevedra, axentes entraron primeiro no edificio administrativo da Deputación e, posteriormente, na sede principal da institución, onde, entre outras dependencias, accederon ao despacho do presidente, Rafael Louzán, que se atopa fóra desde hai días. Os axentes requisaron expedientes de contratación de obras da contorna de Vigo duns dous anos de antigüidade e que inclúen campos de fútbol, como o de Coia e Coruxo, e obras de saneamento tamén doutras localidades pontevedresas. A Policía requisou na Deputación de Pontevedra expedientes de contratación de obras que inclúen campos de fútbol e saneamento No caso de Pontevedra, dous axentes rexistraron o Concello e requiriron catro expedientes, presumiblemente relacionados coas obras da empresa Eiriña na avenida de Lugo, Santa Clara, así como a cabalgata de Reis, xa que a compañía patrocinara unha carroza. En canto a Nigrán, recolleuse distinto material en diferentes departamentos, mentres que en Ponteareas a Policía Xudicial requisou dúas caixas con documentación de contratos do Concello. A investigación céntrase na empresa Cespa, que forma parte do grupo Ferrovial e que ten contratos en numerosos concellos de Galicia. O delegado do Goberno en Galicia, Samuel Juárez, confirmou que se investigan contratos públicos e que se realizaron xa cinco detencións nunha operación centrada na provincia de Pontevedra, pero que tamén afecta as cidades de Compostela e Ourense. Francisco Conde, conselleiro de Economía, pediu "axilidade" á operación policial e asegurou non ter "moita máis información" que se está a coñecer polos medios.


Summary: Nunha época na que as deportistas dan o salto á elite cada vez máis novas, o caso de Susana Alonso (Mos, 1980) contrasta, pois estamos diante dunha persoa que non se animou a competir até a trintena. Un feito que non supuxo obstáculo para que axiña comezase a acumular títulos galegos e estatais sobre a súa bicicleta.

Susana Alonso vén de lograr un novo título, outro máis, neste caso o Campionato de España de XC Ultramaratón. Leva a conta? Non, non conto os títulos, pero uns cantos teño (ri). E iso que comecei a correr con 30 anos, e teño 41, e tampouco gaño sempre, ollo, caso do último Campionato Galego no que participei. Como ben di, o seu caso non é, precisamente, o dunha vocación temperá. Como foi ese momento do salto ao deporte? Eu era unha persoa que non facía deporte de ningún tipo, nada de nada. Pero a raíz de querer aprender a nadar, cun simple curso na piscina da miña vila, comecei a gozar da sensación de sentirme ben, en forma. Así que chegado o verán merquei unha bicicleta para probar con outra cousa e, cando me din de conta, xa estaba facendo carreira. Logo, tiven a sorte de que se fixase en min un equipo, Extremadura-Ecopilas, que tiña unha estrutura moi forte e que me deu a oportunidade de participar en boas carreiras, e así comezou todo. E xa desde o inicio a gañar tamén, pois apenas un par de anos despois da súa estrea xa tiña no seu palmarés o Campionato da Galiza de Maratón de Mountain Bike e era habitual dos podios no Open de España XCM. Si, tiven a sorte de que axiña comecei a gañar, o que dá motivación para seguir correndo, porque ves que podes facelo ben. De onde saca o tempo unha persoa como vostede, que precisa dun traballo para poder vivir, para desenvolver os esixentes adestramentos que demanda a súa condición de deportista? De onde se pode. Require moito esforzo, porque aínda que o meu corpo está habituado a facer fondo e a unha gran carga de traballo, estar no máis alto esixe moita dedicación e disciplina. É algo do día a día e todo o ano, de aproveitar todo o tempo libre do que dispoño para adestrar, viaxar, impulsarme no deporte... porque desgraciadamente a deportista profesional practicamente non existe. Na maioría das modalidades, con excepcións, temos que subsistir cun traballo e logo ter unha vida paralela como atleta, e o único modo de ser quen de compatibilizar ambas as cousas é con moita organización. Por exemplo, eu traballo de segundas a sábados, levantándome ás cinco da mañá, e despois de traballar, adestro. Imaxina o tipo de vida e a implicación que hai que ter, é como unha hipoteca constante. Cantas horas lle quita ao sono para poder practicar deporte? Non podo quitar máis, como dicía, levántome ás cinco da mañá (ri). O único día que teño para botar horas de verdade son os domingos, así que dependendo do momento da tempada podo rodar até seis horas. O resto da semana, adestramentos máis curtos, especialmente no inverno, pola pouca luz que temos. Nin eu mesma sei ás veces como saco tanto de tan pouco descanso. Sobre a situación da muller deportista, na meirande parte das veces obrigada a compatibilizar cun traballo para poder subsistir, falaba nestas mesmas páxinas con outra lenda da bicicleta galega, Eva Castro, quen recoñecía que vivir do deporte nin sequera era unha opción. Comparte a súa reflexión? Antes de nada, gustaríame sinalar que aínda que nunca tiven o gusto de coincidir con ela, Eva Castro é un referente para min. Logo, sobre a súa postura, no meu caso houbo un tempo en que si, que mesmo pensei que podería ser posíbel, até o punto de que cheguei a coller unha excedencia no traballo uns meses, pero era unha teima persoal na que sacrificaba moitas cousas... Realmente vivir disto aquí é practicamente inviábel, pois nas carreiras non se gaña diñeiro suficiente, son pouco máis que premios simbólicos, e non hai equipos suficientemente fortes como para ter un orzamento que lles permita ter profesionais asalariadas. E deixando a un lado ese, por chamalo dalgún modo, sector privado dos equipos, os premios... que pasa coas axudas públicas? Mira, primeiro tes que demostrar uns méritos para optar a unhas axudas coas que ninguén viviría, pois serven pouco máis que para adquirir materiais, que no ciclismo son especialmente caros. Nin moito menos pagarías as facturas con iso. Para rematar, e se me permite facelo cunha brincadeira de tan baixo nivel, recordaba vostede anteriormente os seus tempos no equipo 'Ecopilas'... Cantas lle quedan a Susana Alonso? Pois non che sei. Todos os anos penso "este é o último", pero sempre acabo por seguir e xa ninguén me cre (ri). Aínda que este ritmo no que estou instalada é tan tolo que acabo por perderme moitas cousas, e penso en vivir máis, en gozar da familia, das amigas e, por que non, do deporte a outro nivel, quizais nunha categoría Máster, máis centrada na diversión que na pura competición... pero logo lembro que necesito esa intensidade, a motivación de sentirme no máximo nivel... Así que, si, cada ano teño que pensar máis as carreiras que quero correr, pero mentres teña ganas, seguirei. Até cando? Iso xa non o sei.


Summary: Non cren no Plan Industrial presentado pola empresa

A complicada situación na que se atopan os traballadores de Ferroatlántica, foi analizada na tarde do luns durante a asemblea aberta que realizou a sección sindical da CIG en Ferroatlántica. Unha sesión que serviu para compartir a escasa información que existe sobre a operación de venda ao fondo norteamericano TPG Sixth Street Partners. Para a central, estamos ante unha nova segregación encuberta da produción de ferroaleacións da hidrolóxica, semelllante á que tumbou a Xunta en 2017, pero que deixando ás fábricas aínda nunha situación peor, unha vez que quedan fóra do Grupo como unha especie de subcontrata, xa que o provedor e comprador exclusivo da produción seguiría a ser FerroGlobe. A CIG volveu esixir a intervención da Xunta, a pesar do silencio dos últimos meses. "Plan industrial" En novembro de 2017, os traballadores xa non creron naquela "gran mentira" do Plan Industrial de Ferroatlántica. Por iso, o plan de investimento de 14 millóns de investimento nos vindeiros 5 anos para mellorar as fábricas de Cee e Dumbría, "non é máis que propaganda, xa que é o mínimo que se necesita para garantir o mantemento das plantas e que non caian a anacos", valora Alfonso Mouzo. Ademais, consideran a promesa de reactivar os dous fornos parados en marzo non fai outra cousa que "confirmar que non existe causa obxectiva para reducir a produción nin para negociar unha suspensión temporal do emprego". A CIG asegura que o mantemento, pero sen efecto, do ERTE, é unha simple ameaza aos traballadores. Novas do co conflito #Ferroatlántica 27-06-19: Esixen de novo á Xunta que actúe ante posibles irregularidades na venda de Ferroatlántica. 13-06-19: Venda de Ferroatlántica no Parlamento: BNG acusa á Xunta de lavarse as mans e PSOE pide transparencia. 04-06-19: As primeiras reaccións dun Comité dividido e uns traballadores indefensos ante a venda das fábricas. 04-06-19: Villar Mir acaba vendendo Ferroatlántica. 01-06-19: Os catro grupos parlamentares escoitaron a preocupación dos traballadores de Ferroatlántica ante a posible venda das centrais e as fábricas. 25-05-19: O persoal de Ferroatlántica continúa as protestas contra "os especuladores da enerxía" e para esixir a reactivación dos fornos. 21-05-19: Traballadores de Ferroatlántica uníronse á loita común das industrias electrointensivas. 10-05-19: Traballadores de Ferroatlántica maniféstanse contra a posible "segregación encuberta" das fábricas e as centrais. 25-04-19: O Comité de Ferroatlántica denuncia que a empresa volve intentar a venda ilegal das Centrais Hidroeléctricas. 15-04-19: As mobilizacións volven a Ferroatlántica trala escisión das factorías do grupo. 01-04-19: Os traballadores de Ferroatlántica esperan unha posición moito máis firme da Xunta. 29-03-19: O desconcerto laboral cabrea aos traballadores de Ferroatlántica. 27-03-19: O Parlamento únese para defender aos traballadores de Ferroatlántica sen danar á empresa. 26-03-19: O mutismo de Ferroatlántica segue encendendo ao Comité. 13-03-19: O Comité de Ferroatlántica pídelle a López Madrid que veña a negociar o ERTE á Costa da Morte. 02-03-19: Concentración ás portas de Brens e reunión en Madrid. 28-02-19: Novas negociacións, concentracións e denuncias tensan aínda máis o conflito Ferroatlántica. 26-02-19: "Non asinamos o acordo pero conseguimos frear a versión máis dura do ERTE". 25-02-19: O Director Xeral de Industria recibirá ao Comité de Ferroatlántica. 22-02-19: A dirección de Ferroatlántica non só se nega a arrincar os fornos, senón que se formula ampliar o ERTE. 22-02-19: O Conselleiro confirma que se Ferroatlántica para outro forno rescatará a concesión das centrais. 20-02-19: A CIG esíxelle a Ferroatlántica a reactivación dos fornos para continuar negociando. 15-02-19: O Comité de Ferroatlántica comeza a unirse ante o perigo do ERE. Febreiro 2019: O ERTE de Ferroatlántica poderá afectar a máis do 50% dos traballadores costeiros. Febreiro 2019: Os traballadores de Ferroatlántica enfróntanse ao ERTE co Comité absolutamente quebrado. 06-02-19: Os grupos parlamentarios lembran a blindaxe dos postos de Ferroatlántica á concesión hidroeléctrica. 05-02-19: "O ERE de Ferroatlántica non se axusta á legalidade": 28-01-19: Ferroatlántica divide ao pleno de Cee. Xaneiro 19: En Marea esixe a Xunta que faga cumprir a concesión a Ferroatlántica. Xaneiro 19: A CIG mobilízase pola readmisión do traballador despedido por un comentario nas rrss. Xaneiro 19: O Concello de Cee compromete o seu apoio cos traballadores de Ferroatlántica: Xaneiro 19:O berro dos traballadores de Ferroatlántica tamén se escoitou na Coruña. Xaneiro 19: "O PSOE fai unha boa declaración de intencións a 6 meses vista pero en 15 días algún pode estar xa na rúa". Xaneiro 19: O BNG leva a pleno o peche dos fornos de Ferroatlántica. Xaneiro 19: En Marea critica o peche dos fornos dunha eternamente subvencionada Ferroatlántica. Xaneiro 19: "Fornos apagados, todos parados". Xaneiro 19: A parálise de dous fornos e a retirada de materias primas, avisos previos do ERE de Ferroatlántica. Decembro 18: A CIG salta ante o posible ERE temporal nas fábricas de Ferroatlántica. Decembro 18: Ferroatlántica despide un traballador que foi delegado sindical da CIG por un comentario nunha rede social. Outubro 18: A CIG reclama a anulación da votación na que se aprobou o Acordo Marco en Ferroatlántica. Xuño 18: O Comité de Ferroatlántica non saiu con boas sensacións da reunión coa Dirección. Maio 18: O Comité queima o Acordo Marco de Ferroatlántica. Decembro 17: Os traballadores de Ferroatlántica volven concentrarse contra o chamado "Acordo Marco". Decembro 17: Augas de Galicia confirma que as centrais e a fábrica de Brens son inseparables. Novembro 17: "A gran mentira" do Plan Industrial de Ferroatlántica: 16-02-17: O Parlamento galego esixe por unanimidade que non se autorice a venda de Ferroatlántica 03-11-16: A Xunta descarta un ERE en Ferroatlántica 11-10-16: O Comité de Ferroatlántica esixe a non segregación das actividades produtivas


Summary: A revista Cadernos de Lingua analiza que é o que máis inflúe no número de procuras no Dicionario da RAG, destacando que os principais factores externos son a circulación dun termo nos medios de comunicación e no mundo escolar. Nos últimos anos entradas como afouteza, teimudo, sapoconcho ou chimpín estiveron entre as máis consultadas

Cada ano milleiros de palabras son buscadas no dicionario online da Real Academia Galega. De feito, ao longo de 2019 a media diaria situouse por riba das 70.000 procuras, un incremento do 18% con respecto ao ano 2018 e dun 26% en relación ao 2017. En total, o pasado ano buscáronse máis de 25 millóns de termos. "O déficit de coñecemento do léxico galego provoca tamén que sexan habituais as buscas de palabras que non teñen un equivalente claro no castelán actual", destaca o textoO dicionario amosa na súa web a listaxe de palabras máis buscadas na última semana e no último mes, unha relación que varía moito e que no último mes está encabezada por raspa, pub e leite, pero que noutros momentos tivo como palabra máis procurada termos como afouteza, a entrada máis consultada no ano 2017, coincidindo coa chegada do Celta ás semifinais da Europa League e cunha campaña de captación de socios/as realizado polo club vigués. Despois de afouteza, no ano 2017 as palabras máis buscadas foron cona, botar, esmorga, conacha, porén e dioiva.A revista Cadernos de Lingua analiza no seu último número que é o que máis inflúe no número de procuras no Dicionario da RAG, destacando que os principais factores externos son a circulación dun termo nos medios de comunicación e no mundo escolar. Entre os termos máis consultados no ano 2017 estiveron afouteza, teimudo, sapoconcho, chimpín, miñaxoia, trosma ou luscofuscoOs autores do traballo, Manuel González (responsable do Seminario de Lexicografía) e Begoña González Rei (profesora de galego do Instituto español Vicente Cañada Blanch de Londres), destacan que a análise dos termos máis buscados no ano 2017 revela que o dicionario revela outros usos distintos ao da simple procura de palabras que se descoñecen, servindo tamén para resolver dúbidas ortográficas ou buscar sinónimos e antónimos e mesmo para coñecer a realización fonética dun termo.Así, entre as palabras máis consultadas están botar e votar, o que podería indicar un interese por resolver a escrita correcta de ambos os dous termos homónimos. E tamén aparecen so/só, fora/fóra e mais/máis, polo que se pode inferir que moitas procuras buscan resolver a dúbida sobre a correcta utilización do til diacrítico nestas palabras. Así mesmo, entre as palabras máis buscadas aparecen labor ou personaxe, termos sobre os que moitas persoas poderían non estar seguras sobre o seu xénero.En ocacións, a existencia "dun factor esóxeno ao propio coñecemento lingüístico da comunidade" provoca que se disparen as consultas dese termo no dicionarioCon todo, entre as entradas máis procuradas aparecen tamén outros termos máis específicos, como por exemplo afouteza, teimudo, sapoconcho ou chimpín, pero tamén miñaxoia, trosma ou luscofusco. Os autores destacan que neste caso "o déficit de coñecemento do léxico galego entre persoas educadas en castelán provoca tamén que sexan habituais as buscas de palabras que non teñen un equivalente claro no castelán actual". E engaden que en certos momentos, a existencia "dun factor esóxeno ao propio coñecemento lingüístico da comunidade" provoca que se disparen as consultas dese termo no dicionario.Así, as procuras de afouteza coincidiron co bo momento do Celta, as de teimudo coa súa utilización nunha campaña publicitaria de Gadis, as de sapoconcho polo seu uso por parte dun dos concursantes de Operación Triunfo, e as de chimpín coa visibilidade acadada nos medios de comunicación polo Festival de Cans.Os autores destacan que o dicionario tamén se emprega para resolver dúbidas ortográficas ou buscar sinónimos e antónimos e mesmo para coñecer a realización fonética dun termoO estudo subliña tamén a importancia do uso de certas palabras no ensino, que explicaría a súa presenza na lista das máis procuradas. É o caso de esmorga, empregada ao falar de Eduardo Blanco Amor. "Dado que se trata dunha voz que reflicte aspectos da nosa etnicidade, con significados non transparentes e descoñecidos nunha gran parte do territorio galego, non é estraño que moitos alumnos e lectores acudan ao dicionario", explican Manuel González González e Begoña González Rei.Os autores tamén destacan a presenza entre os máis consultados de certos termos escatolóxicos ou relacionados coa sexualidade (cona, conacha, pirola...), que relacionan co "uso lúdico do dicionario que sempre existiu na infancia e na puberdade".


Summary: Máis de 200 traballadores e traballadoras manifestáronse en Compostela para denunciar a redución do operativo e das contratacións a través de Seaga.

Máis de 200 traballadores de Seaga responderon á convocatoria da CIG-Servizos para manifestarse en Compostela no que é o inicio dunha vaga de mobilizacións e protestas coas quepretenden denunciar que a Xunta intenta evitar a contratación –directa ou indirecta- de persoal con experiencia para non recoñecer a súa condición de fixo descontinuo."Seriamos moitos máis, mais curiosamente para hoxe mesmo convocáronse probas e exames para o persoal", sinalan desde a central nacionalista. @s manifestantes incidiron na redución do operativo e das contratacións a través de Seaga e que a Xunta optou por contratar, a través de Natutecnia, as brigadas helitransportadas, priorizando o persoal sen experiencia fronte ao que traballou en campañas anteriores. Todo para evitar recoñecer a condición de fixos descontinuos dos traballadores/as. E todo iso cando se está a pouco máis dunha semana do inicio do periodo de alto risco de incendios forestais. "O lume non se apaga con precariedade" A manifestación, que comezou na Estación de Tren de Compostela para finalizar en San Caetano, sede da Xunta, decorreu a cidade entre petardos, e constantes lemas e consignas coas que se incidía nas principais problemáticas do sector. Desde a de "o lume non se con precariedade até "No forestal, convenio digno xa", pasando polas peticións de dimisión da conselleira de Medio Rural, Rosa Quintana. As faixas denunciaban que "os montes queimados e nós desemrpegad@s. Seaga solución", á vez que demandaban "un servizo de extinción de incendios público e profesional". Natutecnia Até o de agora a Xunta contrataba todos os anos, cunha empresa, o servizo de helicópteros e as brigadas que transportaban eran, ou persoal propio da administración, ou persoal de Seaga. Polo que puido saber a CIG-Servizos, para esta campaña as brigadas helitransportadas serán contratadas a través de Natutecnia, que xa colgou a semana pasada, na súa páxina web, unha oferta de emprego para peóns, peóns especialistas e xefes de brigada. E non só iso, xa ten fixada a data na que se realizarán as probas físicas. A CIG-Servizos denuncia que esta empresa ten a consigna de contratar a xente sen experiencia para evitar que se produzan posteriores reclamacións. Ante isto, Paulo Rubido, secretario nacional de CIG-Servizos, afirmaba hai uns días que "quen traballe en Natutecnia tamén ten que ter contrato fixo descontinuo", pero que o que se lle vai realizar é contrato por obra. O operativo previsto é de entre 150 e 200 traballadores, que cubrirán as bases que estaba cubrindo Seaga. "Esta central sindical ten moi claro que é cesión ilegal e así o vai demandar e entendemos que o persoal que traballou en campañas anteriores en brigadas helitransportadas en Seaga pode exercer o seu dereito a reclamar exixindo a subrogación desta empresa dado que o servizo que se ía facer con anterioridade é o mesmo que se vai facer agora". De feito, anunciou que a CIG vai animar aos traballadores de Seaga que formaron parte das brigadas helitransportadas e que este ano non van ser chamados por Natutecnia, a que inicien as accións legais correspondentes tanto contra esta empresa como contra Seaga.


Summary: O beneficio no primeiro trimestre superou os 73 millóns de euros.

Alcoa, o maior produtor estadounidense de aluminio, rexistrou un beneficio neto atribuíbel de 80 millóns de dólares (74 millóns de euros) no primeiro trimestre de 2020, o seu primeiro resultado trimestral positivo nun ano. Este comportamento contrasta coas perdas de 199 millóns de dólares (184 millóns de euros) no mesmo período de 2019, grazas ao impacto positivo de atípicos, incluída a venda de activos, informou a multinacional, que anunciou que emprenderá diversas medidas de axuste para facer fronte á crise do coronavirus. As contas de Alcoa entre xaneiro e marzo de 2020 incorporan un efecto positivo de 122 millóns de dólares (113 millóns de euros) para artigos extraordinarios, incluída a venda do plan de tratamento de residuos de Gum Springs (Arkansas). "Se ben rexistramos un primeiro trimestre sólido, cun forte balance de liquidez, o mundo cambiou fundamentalmente pola pandemia de Covid-19 e estamos tomando medidas decisivas para facer fronte a esta crise", dixo o presidente e conselleiro delegado de Alcoa Roy Harvey. Neste sentido, a empresa, propietaria da planta de San Cibrao (Lugo), anunciou o peche da súa fundición Intalco, en Washington, que emprega 700 traballadores e rexistrou perdas de 24 millóns de dólares (22 millóns de euros). no primeiro trimestre.


Summary: Enerxía Galega Máis, con sede en Vigo, presenta distintas fórmulas para os consumidores, dende unha tarifa plana eléctrica até a promesa de ofrecer prezos máis baixos acudindo ás poxas de enerxía.

A liberalización do mercado eléctrico, unido ao acelerado encarecemento que a factura da luz experimentou nos últimos anos, está animando o nacementos de alternativas nas que os consumidores de poden beneficiar de mellores prezos, ademais de aumentar a súa capacidade de decisión sobre o seu consumo eléctrico. Por un lado están as cooperativas de consumo, de carácter horizontal e nas que aos prezos máis reducidos se engaden as vantaxes de ofrecer a distribución de enerxía verde ou a toma de decisións sobre as accións da entidade. Por outro lado están as empresas comercializadoras, que comezan a presentar ofertas diferenciadas das que até agora tiñan as grandes distribuidoras. A liberalización do mercado eléctrico, unido ao acelerado encarecemento que a factura da luz experimentou nos últimos anos, está animando o nacementos de alternativas É o caso de Enerxía Galega Máis, unha empresa con sede en Vigo que se publicita como "a maior comercializadora de enerxía galega con produtos específicos pensados para os galegos", que nace para abrirse paso nun mercado "hoxe dominado por 4-5 grandes compañías, cuxo obxectivo é obter a máxima rendabilidade a costa dos usuarios finais, aproveitando a falla de coñecementos dos seus clientes". "Pola climatoloxía, polo histórico de electricidade e pola capacidade que temos de xerar enerxía era imprescindible crear produtos axeitados ás necesidades dos galegos", destaca Javier Cora, xerente da empresa. Pero que é unha comercializadora de enerxía? O mercado da enerxía está dividido en catro fases e empresas diferentes: xeración, transporte, distribución e comercialización. Dende hai anos o mercado está liberalizado, polo que o consumidor pode elixir quen lle vende a electricidade, o seu comercializador, como sucede coa telefonía, na que se pode elixir operador independentemente de que este conte cunha rede. As comercializadoras son distintas das distribuidoras, que son as propietarias do cable que chega até os fogares, e tamén dos contadores, e que se dedican exclusivamente a construir, manter e operar a rede eléctrica, as lecturas e os servizos de avarías 24 horas. E por este motivo, quedan cunha parte do pagamento dos recibos, independentemente de con quen se contratara a comercialización. Comercializadoras como Enerxía Galega Máis ofrecen distintas modalidades de tarifa, ademais do actual pagamento bimensual Comercializadoras como Enerxía Galega Máis ofrecen distintas modalidades de tarifa, ademais do actual pagamento bimensual. Por exemplo, unha tarifa plana, pola que os consumidores pagarán o mesmo pola enerxía, independentemente do que consuman e independentemente tamén da evolución dos prezos públicos. Ademais, a empresa ofrece facerse cargo das facturas se o cliente queda no paro por un periodo equivalente ao tempo que levase o consumidor contratando os servizos da compañía. Noutra oferta, ofréceselle ao cliente pagar cada mes en función da evolución dos prezos, unha opción que, aseguran, permite chegar a tarifas máis baixas. Con todo, esta mesma semana a Comisión Nacional dos Mercados e a Competencia (CNMC) presentou un informe que aseguraba que os contratos de subministro de electricidade no mercado libre permiten obter un desconto de só 13 euros ao ano con respecto á tarifa regulada. Isto é debido, entre outros factores, a que o consumo eléctrico cada vez representa unha parte máis pequena das facturas, apenas o 16% de todo o que pagamos, moi lonxe do que significan outras partidas, coma a potencia contratada (22%), impostos (21%) ou peaxes (40%). O consumo eléctrico cada vez representa unha parte máis pequena das facturas, apenas o 16% de todo o que pagamos, moi lonxe do que significan outras partidas, coma a potencia contratada (22%), impostos (21%) ou peaxes (40%) Ademais, a empresa denuncia as estratexias das actuais comercializadoras para cobrar máis, a través da inclusión de partidas e servizos que os consumidores nin necesitan nin aproveitan. Por exemplo un habitual "seguro" contra avarías: "É un xeito máis que teñen as outras comercializadoras de cobrarte de máis e de facer máis complexa a túa factura". "Ese suposto seguro" -din- "non cobre ningunha avaría de dispositivos ou pezas de máis de 50 euros. Así que se a túa lavadora, televisor ou calquera outro aparello queda danado por un fallo no servizo, dificilmente será cuberto con eses 50 euros. A maiores, case todos os fogares xa teñen un seguro de fogar. Por que pagar dúas veces polo mesmo?" Enerxía Galega Máis situou como obxectivo chegar "a cada recuncho de Galicia" e para iso acaba "de sacar a rúa" 250 asesores que nos vindeiros meses percorrerán as cidades, as vilas e as aldeas galegas "para dar un trato personalizado e buscar a mellor solución para cada fogar", aseguran. A empresa conta con oficinas en Vigo, cun equipo dunhas trinta persoas entre enxeñeiros e operadores de atención ao público.


Summary: Manuel Barreiro (Forcarei, 1972) ten unha faceta moi recoñecíbel como divulgador e crítico de banda deseñada, á que dedicou, coa actriz Neves Rodríguez, o emblemático podcast 'Metrópoles Delirantes'. Porén, da súa traxectoria tamén poden destacarse os anos de traballo como técnico audiovisual e o camiño inverso que o levou a cursar despois Comunicación Audiovisual e facer un máster en Comunicación Política. Desta faceta provén o Premio María Luz Morales de ensaio sobre o audiovisual que vén de gañar este ano por segunda vez, nesta ocasión falando de cinema. Un traballo que pode lerse na web da revista 'A Cuarta Parede'.

—O ensaio fala de Mamasunción, o filme de Chano Piñeiro desde unha dimensión técnica, pero tamén familiar e persoal.Si, eu son neto do carteiro de Mamasunción que era o carteiro de Forcarei, é dicir, que fai un pouco de si mesmo. A historia de Chano Piñeiro está moi vinculada tamén á miña familia: o seu pai alugara un piso na casa familiar dos meus avós e el naceu alí, ademais de que era da mesma idade que o meu tío Pablo Barreiro e foron sempre íntimos amigos. Cando se fai Mamasunción eu tiña dez anos, pero lembro vivir todo aquilo de que Chano andaba a facer unha película na que saían o meu avó e a miña avoa, que facía de extra. O meu tío Pablo é quen fixo a música do filme xunto con Mini, e regaláranme o cartaz. Ese póster tan característico da velliña tapada co pano estivo sempre no meu cuarto. Pasas por iso e de maior tratas de artellar e explicar esas memorias. A idea do ensaio parte tamén da reivindicación do meu avó: que un señor de sesenta anos de Forcarei se meta a facer un filme en Super-8 cun rapaz que está comezando sempre me pareceu algo curioso. O meu avó non foi unha persoa coñecida, pero estivo moi implicado na cultura da época: ensinoulle a facer fotografías a Chano, deixoulle a casa para facer dobraxes... —Ademais desa visión tan ligada ao persoal que outra perspectiva atopas sobre Chano Piñeiro?Chama a atención que se fale del como o gran pioneiro do cinema galego, pero que case non se faga alusión á lectura ideolóxica da súa obra. E hai unha dimensión política moi evidente: Chano é un defensor da aldea, pero tamén un militante do país, nos seus escritos fala mesmo sobre como crear un cinema xunto con Portugal... Non actuaba con esa consciencia de ser pioneiro, que seguro que a tiña, pero na familia recordamos máis como ía co meu tío polas vilas levando un proxector para ensinar as curtas que facían, ou do esforzo económico que era facer copias desas pezas, porque só tiñan a orixinal. E iso é outra cousa na que paga a pena reflexionar: non se poden ver as películas de Chano Piñeiro: pódense ver algunhas en Youtube de maneira irregular, pero outras non hai maneira. Eu mesmo tardei anos en poder ver pezas como Eu, o tolo, e creo que deberían estar nalgún lugar, a ser posíbel en aberto, que recoñeza e reivindique a obra de Chano. —Hai tamén lecturas críticas da súa obra que o sinalan como pioneiro pero tamén como algo esteticamente superado. O propio Chano dicía que a historia de Mamasunción non lle ía interesar a ninguén porque estaba moi vinculada ao local, pero resultou que era tan local que por aí chegaba ao universal: cousas como a emigración, a pobreza, a dor... son iguais en moitos sitios. Creo que hai unha conexión co Novo Cinema Galego da que tamén falo no ensaio: facer algo apegado ao local, con xente non profesional... E pode que haxa unha certa romantización do rural, claro, como tamén no Novo Cinema Galego, aínda que xa dicía John Ford que entre a realidade e a lenda, paga a pena contar a lenda. Hai que ter en conta que a xente de Forcarei dicía que Chano non contara a historia real na que se inspirara, e eu sempre contesto que claro que non, porque é unha película. É ficción e o autor conta o que quere contar. —Poderíase volver rodar unha historia como Mamasunción?Igual a historia de hoxe sería sobre como os netos de Mamasunción son precarios, non teñen transporte, non teñen saídas no rural, non lles chega internet á aldea... Con outros problemas, pero esa fenda social segue aí.


Summary: A empresa, coa supervisión de Transición Ecolóxica, proba a substitución do 40% do carbón por residuos de depuradora ou vexetais, unha alternativa que permitiría alongar uns anos a actividade e reducir custos á compañía

As Pontes e o persoal da súa térmica agárranse ás probas que nas últimas semanas está facendo Endesa na busca de combustibles alternativos que permitan un futuro na central tras o anuncio acelerado do seu peche. A noticia imprevista e adiantada da empresa fixo xurdir propostas que semellan transitorias ata a inevitable e definitiva fin do carbón imposta polas políticas da UE e a loita contra o cambio climático.Endesa, coa supervisión do IDAE, proba a substitución do 40% do carbón por unha mestura de lodos de depuradora e restos da extracción de aceite das olivas As probas da semana pasada baseáronse na substitución do 40% do carbón por lodos de depuradora (25%) e o resto sólido que se obtén tras a extracción do aceite de bagazo de olivas (15%), aínda que tamén se traballa cunha pequena proporción de estelas verdes. Esta queima nas caldeiras da central térmica foi supervisada por técnicos do Instituto para a Diversificación e Aforro da Enerxía (IDAE), organismo dependente do Ministerio de Transición Ecolóxica, que esta semana deberían emitir o informe que detalle a rendibilidade e eficiencia desta mestura. Ademais, empresa e persoal terán que agardar algo máis por outro informe sobre as analíticas medioambientais, que determinará os efectos contaminantes destes novos combustibles e se o seu impacto é moito menor ou non que o da queima masiva de lignito. Desde o comité de empresa asisten "con ilusión" a estas probas, "esperando resultados" e que estes "dean viabilidade á opción dos biocombustibles" na central térmica das Pontes. Con todo, o persoal é consciente de que a xeración de enerxía eléctrica con estas alternativas "non daría para manter os catro grupos" da planta, pero agardan que "si polo menos para a metade". O comité de empresa espera "con ilusión" os informes técnicos e medioambientais sobre unhas probas que semellan viables tecnicamenteA falta dos resultados definitivos e oficiais, as primeiras informacións advirten da viabilidade técnica da mestura de carbón (aínda nunha proporción dun 60%) e estes biocombustibles, pero faltaría asegurar a viabilidade económica e medioambiental, que depende moito da loxística, do aprovisionamento da materia prima e dos efectos contaminantes que provoque a combustión. "Queremos aproveitar a tecnoloxía vangardista que temos na central, así como todo o investimento (máis de 200 millóns) feito nos últimos tempos para adecuarse ás normativas comunitarias", advirten desde o comité, en referencia ás medidas que en filtros e redución de polución diminúen o impacto de gases contaminantes, aínda que non dos de efecto invernadoiro, inherentes á combustión. As probas non son algo novo. A EDAR de Bens, empresa pública supramunicipal de depuración de augas residuais de varios concellos da área da Coruña, leva desde abril colaborando coa central de Endesa para avaliar a posibilidade de empregar estes lodos derivados da purificación como combustible. Cinco meses antes de anunciarse a posibilidade dun peche. "Sería unha boa iniciativa de economía circular e con residuos cos que non se sabe moi ben que facer", insiste o comité de empresa. Desde a USC, fontes expertas en enerxías renovables e cambio climático advirten das dificultades na queima de lodos e no seu baixo poder calorífico en comparación co carbón, unha sexta parte. En definitiva, "é impensable que o seu uso compense a produción enerxética da central". Aínda que si podería compensar en parte un complexo industrial que parece condenado á diversificación ou, como advirten varios investigadores, a apostar por "unha transición sustentable con políticas proactivas que rachen coa dependencia enfermiza das enerxéticas". Expertos advirten dunhas alternativas nas que non ven unha solución a longo prazo, senón para manter a actividade da central durante uns anosNo fondo, responsables das administracións implicadas recoñecen en privado que as alternativas nas que se traballa non parecen solución a longo prazo, senón unha opción para manter en activo a central algúns anos, na busca desa transición sustentable e ese plan de futuro que non dá chegado, malia que a propia UE sinala Galicia como zona prioritaria nese novo ciclo económico. A queima de residuos como os lodos de depuradora, que supoñen un problema medioambiental, permítelles quedar fóra do mercado de dereitos de emisión, o grande atranco ao que alude Endesa polo seu incremento de prezo, aínda que produzan igualmente CO2. Ademais, o feito de que sexan considerados biocombustibles permitiríalle á empresa acceder a subvencións das que agora carece. "A firma estará disposta a seguir queimando se isto lle permite acceder a axudas e paliar as súas perdas, pero dentro duns anos teremos o mesmo problema", advirten fontes expertas que traballan desde hai tempo coas administracións na busca de alternativas. "Non sigamos dando patadas cara adiante sen ter un rumbo definido", insisten. O exemplo da maior central de carbón do Reino UnidoAs mesmas fontes piden tamén ollar ao ocorrido en Inglaterra coa que era a maior central de carbón do Reino Unido, a de Drax, cunha transformación levada a cabo gradualmente desde 2012. Agora é unha das maiores centrais de biomasa do mundo, como lembra Ballena Blanca nesta reportaxe, alimentándose de pellets de madeira para producir ata o 6% da electricidade do Estado británico. Pero ten os días contados. Pero os inxentes subsidios para a queima de biomasa, unha media de 2,5 millóns de euros ao día, acábanse ante a negativa do goberno británico de seguir financiando este proxecto. Ante este panorama, a central xa decidiu converter as súas últimas plantas para adaptalas ao uso de gas, que será o novo combustible. A meirande central de carbón do Reino Unido cobrou millonarias subvencións para virar en central de biomasa para acabar adaptándose ao uso do gasA central de biomasa de Drax precisa, a tal hora, 7 millóns de tonelada de madeira ao ano para funcionar, unha cantidade superior á que se extrae en toda Gran Bretaña, polo que importa doutros países, tamén de bosques virxes cortados para este fin e cun grave impacto medioambiental. Aínda que é unha opción descartada xa tanto por Endesa como pola propia Xunta, e tendo en conta que a potencia da central térmica das Pontes é de case 1.500 megavatios, o consumo requirido elevaríase a case unhas 15 millóns de toneladas de madeira por ano. Unha cifra inviable, aínda que non se descarte algún proxecto deste tipo como parte da transición económica nas Pontes. "E con todo, esa central inglesa cobrou millonarias subvencións durante algúns anos para agora pasarse ao gas", advirten as mesmas fontes expertas. "A planta de Drax non podería sustentarse sen os grandes subsidios que recibe", explica unha das fundadoras da organización activista Biofuelwatch, Almuth Ernsting, que asegura que "de investirse eses cartos en enerxía solar ou eólica, ou en infraestruturas doutro tipo, poderíanse crear moitos máis empregos". Outra nova lección para As Pontes, din os investigadores.


Summary: Xosé Manuel Pérez Bouza, Sandra Araúxo e Rafael Cuiña presentaron no rexistro de Ourense unha reclamación administrativa e animaron á cidadanía a facer o mesmo, a partir dun modelo que veñen de colgar na páxina web da formación.

A campaña chámase As nosas pagas son de lei e presentouse este venres en Ourense, onde Xosé Manuel Pérez Bouza, Sandra Araúxo e Rafael Cuiña rexistraron unha reclamación administrativa e animaron á cidadanía a facer o mesmo, a partir dun modelo que veñen de colgar na páxina web de Compromiso por Galicia. Pérez Bouza lembrou que o Estatuto Básico do Empregado público establece como retribucións básicas "o soldo, os trienios e as pagas extras" Pérez Bouza salientou que se trata dun "dereito das e dos traballadores" e lembrou que o Estatuto Básico do Empregado público establece como retribucións básicas "o soldo, os trienios e as pagas extras", polo que a aprobación do Real-Decreto Lei 20/2012 do 13 de xullo, na que se establece entre outras medidas a de eliminar a paga extraordinaria de decembro para os traballadores e traballadoreas das diferentes adminstracións públicas, "está contradecindo uns dereitos que en última instancia deben prevalecer". Pola súa banda Rafael Cuíña engadiu que a paga extraordinaria é un dereito, "a pesares de que algúns o queiran vender coma un privilexio". Cuíña afirmou que os traballadores e traballadoras son dos máis afectados pola crise, polo que os gobernos o que deben facer é "amparar os seus dereitos, non agredilos". "Eses traballadores e traballadoras teñen nome e apelidos e son os que educan os nosos fillos ou salvan vidas, e cumpren unha función fundamental para o que o Estado de Benestar funcione", concluíu.


Summary: A opinión de que as agresións de xénero son inherentes á sociedade ou mesmo "aceptables nalgunhas circunstancias" concéntrase na poboación con menor nivel de estudos e maior de cincuenta anos, segundo un estudo da Xunta

Queda moito camiño por andar para erradicar a violencia machista. É unha das posibles conclusións a tirar do estudo sobre a "percepción" destas condutas en Galicia que vén de facer público a Xunta e que, se ben reflicte que o rexeitamento ás agresións de xénero é maioritario, tamén reflicte datos "preocupantes". Realizada a finais do pasado 2012, a enquisa analiza a actitude da poboación do país a respecto da violencia e compáraa coa manifestada no ano 2005. Daquela o 93,40% da pobación consideraba "totalmente inaceptable" a violencia de xénero, unha porcentaxe que agora baixa ao 84,72%. Pola contra, sobe o sector da cidadanía que a ve "inevitable" baixo o argumento que "sempre existiu". Nomeadamente, as persoas que consideran as agresións machistas como algo practicamente inherente á sociedade pasa do 3,20% rexistrado hai oito anos ao 12,69%, un incrmento de máis de nove puntos. Baixa, non obstante, o indicador que se fixa na pobación que considera a violencia "aceptable nalgunhas circunstancias". Neste caso, o 2,70% do ano 2005 pasa ao 1,50% . Con todo, o incremento da percepción "de que a violencia constitúe algo inevitable, que sempre existiu" é para os autores do estudo mostra "dun certo conformismo na sociedade galega". A opinión de que as agresións machistas son inevitables concéntrase na poboación con poucos estudos e maior de 50 anos A distribución destas opinións non é homoxénea. Ben ao contrario, a tolerancia coa violencia machista concéntrase en sectores cidadáns moi concretos no que a idade e nivel formativo se refire. Así, sinala o inquérito, a opinión de que a violencia de xénero é "inevitable" está concentrado "en maior medida entre persoas con baixo nivel de estudos e con idades que superan os 50 anos". Así, enre a poboación sen estudos a suma dos cidadáns e cidadás que ven a violencia como "inevitable" ou "aceptable" na relación do home coa muller chega case ao 50%. Mentres, nas persoas que contan con estudos secundarios ou superiores estas ideas están presentes por baixo do 20%. "Estereotipos" na análise das causas O inquérito encargado polo Goberno galego deixa tamén outra análise para preocupación, a da percepción dos "factores desencadeantes da violencia de xénero". Atendendo ás respostas obtidas, "o abuso de alcol" e o "consumo de drogas" é percibido como a primeira causa das agresións por parte de máis do 90% dos galegos e galegas. A esta resposta séguena, a pouca distancia, os "problemas psicolóxicos" ou mentais. Hai que agardar ata a terceira posición para atopar "a sociedade machista e sexista", resposta tras a que se atopan outras causas como "ter sofrido malos tratos na infancia ou na adolescencia", "a mala situación económica", "o baixo nivel educativo", "a violencia das películas, televisión e videoxogos" ou "as crenzas relixiosas". O alcol e as drogas seguen a ser percibidas como a principal causa da violencia, mentres que o machismo está en terceiro lugar Neste contexto, cal é a mellor vía para previr a violencia machista no futuro e para "apoiar as vítimas no presente"? Segundo o estudo "a educación de nenas e nenos e da cidadanía con criterios de igualdade dende a escola" é considerado polo 97,6% da poboación como "o elemento máis importante" para "loitar contra a violencia de xénero" e "protexer as vítimas". Tamén se atopan en porcentaxes altas a importancia que se lle outorga ás "denuncias dos familiares", co 93,91%, "denunciar sempre e pronto", co 92,61%, e "que se implique a veciñanza", co 88,71%. Ademais de concederlle especial importancia ao entorno máis próximo das mulleres vítimas de violencia para erradicar as agresións, as persoas enquisadas tamén consideran maioritariamente "que o problema da violencia de xénero transcendeu o ámbito privado ou familiar" por ser "un problema social que afecta a toda a poboación". Así, en opinión do 70,43% da poboación, a violencia machista "compromete a todos, incluído ao Estado". Así e todo, aínda persiste un 15,48% que cre "que é unha cuestión privada, do ámbito da familia".


Summary: A evolución da crise sanitaria fixo que o festival, un dos primeiros afectados pola vaga de cancelacións por mor da pandemia en abril, mude a versión "híbrida" prevista por un formato completamente online. Con todo, aproveitará xustamente a ocasión para analizar a adaptación dos festivais de audiovisual ao eido virtual.

As restricións e medidas impostas pola pandemia levaron á maior parte dos festivais de de audiovisual a reinventarse este 2020. Ou, cando menos, a expandir o seu alcance na rede máis alá da presenza física. O Carballo Interplay súmase a esta vaga e, após adiar a VII edición prevista na primavera, a versión "híbrida" inicialmente prevista verase ao fin transformada nun formato integramente dixital, que terá igualmente lugar en o 18 e o 21 de novembro. Desde a organización, a directora, Sonia Méndez, afirma que non teñen ningunha dúbida de que "a cultura é segura". O propio Carballo Interplay "é un festival de contidos dixitais", recorda, "vimos da Internet e este ano imos ter que volver á rede, para coidar, para coidarnos e para demostrar que a esencia do festival non reside en nada máis que en compartir creatividade e amor dixital, ben sexa en persoa ou a través das plataformas". Todas as actividades poderán verse de balde a través de varias plataformas (Youtube, Facebook e Twitch), o programa está dispoñíbel na web do Interplay. Tecnoloxía da vangarda A organización do festival quere aproveitar a ocasión para analizar como as tecnoloxías poden transformar espazos físicos en espazos virtuais, axudando a adaptar eventos e a construír ou reconstruír novos mundos. Para isto, o Interplay volve a ollada cara ás posibilidades creativas que ofrecen os efectos dixitais, a realidade virtual e mixta ou a intelixencia artificial, quer para a industria audiovisual quer para a arte ou o patrimonio cultural. Os especialistas Carlos Seijo (Maxina) e Toño Cabanelas (Liveforevr) explicarán como en tempos de distancia social, nos que as interaccións están máis ca nunca mediadas pola pantalla, as tecnoloxías emerxen para crear novos mundos, pero tamén para achegarnos doutro modo aos que xa coñecemos, nunha actividade que conta coa colaboración da Asociación Galega de Profesionais da Dirección e da Realización (CREA). Aliás, Méndez falará con Ana Domínguez (directora do S8) e Ángel Sánchez (director do Play Doc) sobre as fórmulas aplicadas polos festivais audiovisuais galegos no contexto da pandemia, como a colaboración con plataformas de streaming, a creación de contidos específicos ou o deseño de actividades para retransmisión online. Formación Na propia adaptación do programa do Interplay aos novos tempos ofrecerase o obradoiro Como emitir en streaming sen morrer no intento, impartido por Jorge Boquete, un curso de 12 horas con 12 vagas, por 25 euros.


Summary: GRÁFICOS Malia á intensidade do descenso das persoas inscritas nas oficinas de emprego o mercado laboral galego segue sen dar recuperado todos os postos de traballo perdidos nun contexto marcado polo envellecemento e a perda de poboación non compensada con inmigración

Un total de 241.218 persoas estaban o pasado mes de abril rexistradas nas Oficinas de Emprego de Galicia. Delas, 194.301 non tiñan traballo e, dentro deste grupo, 182.291 non estaban seguindo cursos de formación ou otras actividades, o que os converte na cifra oficial de paro rexistrado. Este valor supón un descenso de 2.812 inscricións no paro rexistrado con relación ao mes anterior e unha caída de 22.338 a respecto de abril do ano previo, un descenso interanual do 10,92% que é o maior entre as comunidades autónomas -só Cantabria e Navarra superaron tamén o 10%- e que confirma a aceleración do descenso en Galicia neste indicador do desemprego. O paro rexistrado volve así aos poucos a niveis previos á crise nun mercado laboral que, non obstante, presenta unha diferenza fundamental ao de hai unha década: faltan máis de 70.000 postos de traballo. Malia á intensidade do descenso das persoas inscritas nas oficinas de emprego o mercado laboral galego segue sen dar recuperado todos os postos de traballo perdidos nun contexto marcado polo envellecemento e a perda de poboación non compensada con inmigración Os datos de afiliación á Seguridade Social coñecidos xunto aos do paro rexistrado do mes de abril son tamén positivos, pero menos que os das oficinas de emprego vistos en perspectiva. A afiliación media avanzou en 4.532 persoas (un 0,46%) nun mes e en 24.948 nun ano (2,59%). Este aumento interanual da afiliación é moi semellante ao do descenso de persoas demandantes de emprego non ocupadas -as incluídas no paro rexistrado e as que non o están-, 24.204 no último ano e indica creación de emprego neto -maior avance da afiliación que caída do paro-. Son en total, 989.416 persoas afiliadas ou, o que é o mesmo, 71.830 menos que en abril de 2007, ano considerado o previo ao estourido da crise. Non obstante, a evolución do indicador nos últimos anos constata que o mercado laboral galego segue sen dar recuperado todo o emprego perdido nun panorama no que o envellecemento e a perda de poboación non compensada con inmigración seguen a ser elementos cruciais. Concorda así co que veñen amosando tamén as sucesivas vagas da Enquisa de Poboación Activa (EPA), indicador laboral homologado a nivel europeo. Todo isto sucede nun contexto no que, como vén sucedendo nos últimos anos, o aumento interanual dos contratos laborais asinados cuadriplica á do propio emprego. En abril, segundo os datos difundidos polo Ministerio de Emprego, mentres o emprego aumentaba nas devanditas 24.948 afiliacións asinábanse un total de 81.844 contratos laborais, un 10,46% máis que no mesmo mes do ano pasado. Dese total de contratos 8.217 foron indefinidos (un 32,43% máis que doce meses antes) e 73.627, temporais, o que supón un crecemento interanual do 8,46%.


Definicións do dicionario da Real Academia Galega:Clientelismo: Práctica social e política en que se establecen relacións de dependencia entre persoas ou organizacións poderosas e os seus partidarios ou colaboradores, os cales esperan obter a cambio determinados favores ou beneficios persoais.Caciquismo: Fenómeno social e político que se caracteriza polo poder excesivo dos caciques e por fomentar a súa existencia.Cada quen é do seu pai e da súa nai. E, dentro diso, hai moitas variacións. Iso é algo que se aplica ás persoas, como unha interpretación da herdanza xenética (e doutro tipo). E en xeral, a pautas que se podan reproducir, como ocorre na estrutura social.Hai uns días viuse na prensa a nova de que no concello de Barreiros os plenos van ser abertos ás intervencións do público. Despois de ter loitado por iso noutro concello por anos, saíume da alma o felicitar á alcaldesa por esa decisión, respaldada en pleno. O certo é que non coñezo a normativa que se vai aplicar, mais a nova en si é esperanzadora.Ten algo que ver esa participación co título do artigo? Entendo que polo menos é un paso de xigante para entre outras cousas, evitar o caciquismo e o clientelismo.'Dende hai moito tempo, a política, cos seus proxectos competidores, ten sido remprazada por un clientelismo municipal con tintes de hostilidade cara ás iniciativas dos habitantes'. A cita anterior coido que pode ser aplicada a moitos concellos do noso entorno. E falo de concellos só porque nela aparece o termo 'municipal'. Mais non a collín dun lugar no que se referira a Galicia, nin siquiera a España, senón a Francia (Radiografía del clientelismo municipal en Francia, Le Monde Diplomatique en Español, agosto de 2017, p. 24). E é que o sistema político, calquera sistema político, incluída a democracia, fai augas a pouco que se deixe pasar o tempo en convivencia coa existencia de forzas desproporcionadas, sexan de orixe económica ou doutro tipo. Como un algo vivo dentro do sistema, o desequilibrio medra, procura perdurar facéndose máis forte e como vía cara ese fin de asegurar a pervivencia, obrigando ó resto a facer un esforzo por sobrevivir. O facer que o resto do entorno dependa desa forza sen ataduras abondas como para embridala non pasa de ser unha táctica en cada caso particular dentro dunha estratexia xeral, mesmo sendo inconsciente, instinto vital...Caciquismo ou clientelismo son situacións nas que o político de turno susbstitúe a participación dos cidadáns pola dependencia. En ambos casos se fai o mártir, asumindo unha pesada carga dos demais como dependentes (despois de axudar a infantilizalos e facelos dependentes) que non lle corresponde, en troques de quedar coa súa función de servizo ó pobo organizando e xestionando o común en colaboración coa xente. E unha vez funcionando o subsistema, para mantelo e facelo medrar, todo vale, de non prestar atención á xente ou a ocultación de datos e accións a poñer paos nas rodas a avances se veñen da sociedade non controlada directamente ou á mentira que non tería importancia se serve ó fin prefixado. Todo vale se serve para manter a iniciativa, motor de futuro social, dentro do redil particular construído.


Summary: Representantes da CIG-Correos concentráronse esta quinta feira diante da dirección territorial da operadora de servizo postal e paquetería para denunciar que 'O Correo rural pagámolo co noso xornal'.

Traballadoras e traballadores de correos no rural concentráronse esta quinta feira diante da dirección territorial da operadora de servizo postal e paquetería convocados por CIG-Correos para denunciar que "O Correo rural pagámolo co noso xornal" e demandar o incremento do complemento que perciben as e os carteiros rurais por aportar o seu vehículo particular para facer os repartos, que está conxelado desde 2011. «Cobramos 0,23 céntimos por quilómetro e non se revisou desde o 2011», explica a Sermos Galiza Rafael Igrexas, carteiro rural. Para realizar este servizo non contan con facilidades e denuncian que «coa situación dos camiños rurais cada dez anos temos que mudar de coche». Unha parte dese importe ten que ir para o IRPF e ás veces teñen que realizar traxectos máis longos para suplir as baixas que a empresa non contempla. «Levamos así desde que Feixoo transformou Correos nunha S.A.», sinala Igrexas. Este colectivo reduce cada ano o seu poder adquisitivo polo aumento anual do IPC e a continua suba dos prezos dos carburantes, mecánicos e seguros. Un de cada tres carteiras e carteiros traballa no rural na Galiza, cando no resto do Estado español é un de cada oito. O servizo chega ao 40% da poboación galega que é a que vive fóra das zonas urbanas.


Summary: O número de casos activos de coronavirus na Galiza é de 17.361, baixando en 147 casos con respecto á xornada anterior, cando había 17.508.

A Dirección Xeral de Saúde Pública da Consellaría de Sanidade informou este sábado que, na última actualización, o número de casos activos de coronavirus na Galiza é de 17.361, baixando en 147 casos con respecto á xornada anterior, cando había 17.508. O certificado Covid seguirá a ser obrigatorio en hospitais e residencias até o 21 de maio Destes casos, 3.301 son da área da Coruña, 2.592 da de Lugo, 2.477 da de Ourense, 1.843 da de Pontevedra, 2.923 da área de Vigo, 2.879 da de Santiago e 1.325 da de Ferrol. Do total de pacientes positivos, 14 están en UCI, 635 en unidades de hospitalización e 16.712 no domicilio. Desde o 4 de maio, a Consellaría notificou o falecemento de 13 persoas, todas elas maiores de 74 anos e con patoloxías previas. A Eurocámara avala manter máis un ano o certificado Covid para viaxar pola UE Desde a Consellaría de Sanidade indican que "permanecen en alerta actualizando todas as medidas e recomendacións e en vixilancia permanente", nunha tarefa que se desenvolve con "coordinación interdepartamental e co Ministerio de Sanidade". Teléfonos de información A Consellaría de Sanidade reitera que a cidadanía debe empregar o número 061 só para emerxencias ou casos graves e aconsella utilizar o número 881 54 00 45 naqueles casos que presenten síntomas leves de coronavirus, ou ben para resolver dúbidas relativas á Covid. Declaración responsábel de positivo As persoas que obteñan un resultado positivo tras a realización dun autotest deberán comunicalo ao Servizo Galego de Saúde. Así, poderán facelo cumprimentando a declaración responsábel dispoñíbel na web do Sergas. A capital chinesa impón medidas contra un novo gromo de Covid Así mesmo, lémbrase o carácter obrigatorio do uso da máscara en determinados espazos interiores, como son os centros, servizos e estabelecementos sanitarios; os centros sociosanitarios e o transporte público e de viaxeiros. Recomendacións Os técnicos da Dirección Xeral de Saúde Pública da Consellaría de Sanidade volven reiterar as recomendacións consensuadas na Comisión interterritorial, e lembran que, en liñas xerais, aconséllase adoptar as medidas de autoprotección e limitación da diseminación do virus común a calquera infección respiratoria, como a gripe. Así, extremarase a hixiene de mans, lavándoas frecuentemente, especialmente despois de tusir ou soarse, e cubrirase o nariz e a boca cun pano -preferentemente desbotábel- ao tusir ou esbirrar, ou se non se dispón de pano, na cara interna do cóbado. Ademais, evitarase tocar os ollos, o nariz e a boca coas mans. É importante tamén procurar unha axeitada ventilación dos espazos interiores optando preferentemente por espazos abertos e tratando de evitar aglomeracións.


Summary: O que era responsábel de Sanidade e a xa ex conselleira de Educación saíntes, Jesús Vázquez Almuiña, e Carmen Pomar, interviron esta mañá no acto de toma de posesión do novo Goberno da Xunta. O responsábel do Executivo da Galiza agradeceulles a súa dedicación e transmitiulles o desexo de "seguir traballando xuntos".

O presidente da Xunta da Galiza, Alberto Núñez Feixoo, confesou esta segunda feira que foi Jesús Vázquez Almuiña quen solicitou o relevo na Consellaría de Sanidade após as eleccións do 12 de xullo. Respecto da despedida de Carmen Pomar, aclarou que tiña o desexo de desdobrar Industria e Emprego e crear un departamento de Emprego e Igualdade "sen aumentar" o número de consellarías. Así as competencias educativas e culturais do país volven estar xuntas baixo o mando de Román Rodríguez. "Jesús e Carmen son os que dan a primeira substitución. Veremos que lles depara o futuro", destacou na toma de posesión do seu equipo, no que convidounos a "seguir traballando xuntos". Feixóo quixo destacar especialmente a labor de quen até agora estuvo á fronte da crise sanitaria pola pandemia. Malia que falou de toda a súa traxectoria na Xunta "cunha das carteiras máis exixentes", alabou a súa "excelente xestión" da primeira onda da Covid-19. "A sanidade galega foi das mellores preparadas", incidiu, falando dunha "pegada potente". Tanto que foi o propio Almuíña quen considerou que era preciso o relevo. "No que eu pensei que sería un despacho de cuestións ordinarias, comunicoume que el entendía que procedía un cambio en Sanidade", seguiu. "Moitas noites sen dormir" "Un esforzo impagable e moitas noites sen durmir", resumiu o presidente galego, antes de dar a benvida ao seu sucesor, Julio García Comesaña, outro xestor sanitario que coñece "de abaixo arriba" o sistema. "Se con Almuiña acertamos, con el farémolo tamén", augurou. O desde hoxe extitular de Sanidade, Jesús Vázquez Almuiña, aproveitou a súa quenda de palabra para agradecer a "oportunidade" nunha área "tan importante". Entre os agradecementos, acordouse do seu equipo directivo, "que durante os últimos meses tivo que pasar noites sen durmir para loitar contra a pandemia". En especial, fixo unha louva do comité clínico da Xunta nesta crise, composto por "especialistas que achegaron a súa experiencia", así como dos sindicatos e as asociacións de pacientes, que teñen "cada vez máis peso" na toma de decisións. Os resultados PISA Igualmente dedicou boas palabras a labor de Carmen Pomar. "Dino os resultados PISA, pouco temos que dicir os políticos", aseverou, antes de vincular a súa saída co seu desexo de crear un novo departamento de Emprego, do que María Jesús Lorenzana será a titular, sen elevar o número de consellerías. Por iso Cultura e Educación vólvense atopar nas mans de Román Rodríguez. Pomar, centrou o seu discurso en que este luns despide "un ciclo" do mesmo xeito que o comezou hai case dous anos: "Con moita ilusión, moitos nervios e moitas ganas". Para a profesora universitaria, trátase dun "adeus" fundamental "para pechar unha páxina e dar paso a outra". "Pero hoxe despídome con moitos bos e xenerosos ás miñas costas e coa satisfacción de ter experiencias todas elas inesquecibles, desde as máis cotiás ata as máis solemnes", comentou.


Summary: Un deputado de Podemos na Junta General do Principado quere recuperar o debate sobre a oficialidade do galego asturiano a través dunha reforma do Estatuto de Autonomía coa "nova normalidade" após o coronavirus.

O deputado de Podemos na Junta General do Principado de Asturies, Rafael Palacios, aproveitou a xornada previa ao Día de les Lletres para insistir na necesidade de abrir a reforma do Estatuto de Autonomía do Principado de Asturies para declarar a oficialidade da lingua asturiana. "A nova normalidade ten que ser a oficialidade", dixo o parlamentario, que considera que o asturiano e o galego asturiano teñen que formar parte do proceso de "reconstrución" de Asturies após a crise do coronavirus. Esta sexta feira, día 8, ía celebrarse a tradicional manifestación con motivo do Día de les Lletres, como tamén tiña que suceder na Galiza o vindeiro 17 de maio polo Día das Letras. Palacios animou á cidadanía para participar e apoiar a campaña da Xunta pola Defensa de la Llingua para apoiar a oficialidade. Recentemente, unha campaña da colectivos en defensa da lingua reclamou que a cidadanía se dirixa ao seu concello para demandar o uso do galego de Asturies e do asturiano baixo o lema Nel mio conceyu, na mio llingua, Nel meu conceyo, na mía llingua. Os grupos parlamentares de Podemos e Esquerda Unida xa rexistraran unha proposición de lei no Parlamento asturiano para dar rango oficial ao 'galego asturiano' en 2018.


Summary: Francisco Jorquera e Ana Pontón apresentaron no Parlamento galego e no Congreso español senllas iniciativas a prol dun referendo sobre o recortazo.

O candidato nacionalista á Xunta de Galiza e a voceira parlamentar do BNG, apresentaron esta segunda senllas iniciativas encamiñadas a submeter as medidas aprobadas polo goberno español a referendo. Desde o BNG denuncian que as políticas desenvolvidas polo Partido Popular, procuran "máis centralismo e menos democracia" polo que exixen "a cidadanía debe tomar a palabra". Baixo o pano do "inevitábel" o goberno de Rajoy vén de aprobar a pasada semana, máis un paquete de medidas que se suman aos recortes levados a cabo ao longo destes meses de lexislatura. Para Jorquera, a política de recortes promovida "só provoca máis crise, máis recesión e máis paro", polo que exixíu ao goberno español pór fin á burbulla da débeda. Hai alternativas! O candidato á presidencia da Xunta, salientou que outras políticas son posíbeis, e propuxo a loita contra a fraude fiscal como alternativa aos recortes. Segundo Jorquera, a fraude ascende a 85.000 millóns de euros ao ano –cifra moi superior á cantidade recortada, 65.000 millóns, con cuxa recadación "non sería preciso ningún recorte", aseverou o líder nacionalista. Así mesmo, Jorquera propuxo "pinchar a burbulla da débeda pública" baixo a que se está a amparar o goberno de Rajoy para acometer máis unha vaga de recortes. O candidato nacionalista, dixo ser precisa unha reforma do Banco Central Europeo, á fin de que a institución se poña ao servizo dos estados e non das entidades financeiras privadas –o Tratado de Lisboa impide á máxima autoridade financeira da Unión emprestar diñeiro aos estados membros, pola contra financia directamente á banca privada que logo merca débeda pública a un custo superior. Os bandazos do goberno galego, non sosteñen o seu discurso Pola súa banda, a voceira do BNG no Parlamento de Galiza, respondeu ás declaracións de Alfonso Rueda segundo o cal os recortes non están a tocar o fundamental. Ana Pontón, instou ao conselleiro de presidencia a retractarse das súas propias verbas pois, "recortar as prestacións polo desemprego non é tocar o fundamental?", preguntou a nacionalista. Francisco Jorquera e Ana Pontón aseguraron que o discurso do presidente da Xunta de Galiza, Alberto Núñez Feijóo, "xa non se sostén", máis aínda, logo de cambiar o seu voto no pasado Consello de Política Fiscal e Financeira para apoiaren finalmente, máis unha redución do défice do país. Un berro cívico contra o Recortazo Pontón e Jorquera fixeron un chamamento á sociedade galega e emprazaron a secundar "masivamente" a manifestación convocada pola fronte o vindeiro 25 de xullo ás 12.00h na Alameda de Santiago, contra o que din, é "unha agresión sen precedentes contra os dereitos sociais" e contra o autogoberno d@s galeg@s.


Summary: A Comisión de xestión da crise sanitaria COVID-19, creada pola Xunta da Galiza, conclúe que "os 57.760 test rápidos enviados onte polo Ministerio" non serven para "facer un peneirado en residencias e profesionais sanitarios".

A Comisión de xestión da crise sanitaria COVID-19 creada pola Xunta da Galiza conclúe que "os 57.760 test rápidos enviados onte polo Ministerio non teñen utilidade clínica para poder poder facer un cribado en residencias e profesionais sanitarios", após unha reunión que mantiveron esta terza feira. O doutor José M. Vázquez Lima, membro do comité de crise, explica que "non son útiles desde o punto de vista clínico", porque non permiten "distinguir se se trata dunha fase aguda", e polo tanto "se pode haber contaxio, ou se xa se está nunha fase de curación". Vázquez Lima explica que esta eiva detectada polos profesionais do comité faría necesaria realizar unha proba complementaria de PCR aos test enviados polo Ministerio para facer un cribado nas residencias de maiores e ás profesionais sanitarias. Neste sentido, este médio memrbo do Comité explica que "os test do Ministerio só detectan se se producen anticorpos pero, nesa análise global, non permiten saber se se trata dunha fase aguda do COVID-19 ou se aínda permanecen en sangue porque xa hai curación". Por outra banda, Vázquez Lima aclarou que agora se está avaliando a posibilidade de destinar estes test á realización dun estudo epidemiolóxico para obter información sobre a exposición da poboación ao coronavirus.


Summary: A conselleira do Medio Rural, Ángeles Vázquez, di que "ninguén se pode sorprender" pois "houbo tempo de que cada un tomara conciencia das súas obrigas". "Non se trata de arramplar con todo, senón de gardar as distancias nas especies que propagan máis o lume", afirma.

Agora si. O pasado 31 de maio rematou o prazo dado pola Xunta a propietarios e propietarias de parcelas forestais para que xestionasen a biomasa vexetal nunha faixa de protección de 50 metros ao redor de edificiacións, pero dende o Goberno galego trasladárase a mensaxe de que "de momento" non ía haber sancións para quen incumprise a lei. Porén, este martes, a Xunta mudou por completo a súa posición deixando entender a través da conselleira de Medio Rural, Ángeles Vázquez, que a partir deste momento se van comezar a "notificar" multas, algo polo que "ninguén se pode sorprender" pois "houbo tempo de que cada un tomara conciencia das súas obrigas", sinalou Vázquez. "Non se trata de arramplar con todo, senón de gardar as distancias nas especies que propagan máis o lume", afirmou a responsable de Medio Rural, en referencia ao eucalipto, o piñeiro ou a acacia Así, quen non arrinque eucaliptos, piñeiros e mato nun espazo de 50 metros ao redor de solo urbano, de núcleos rurais e urbanizables, de edificacións, vivendas illadas e urbanizacións, parques e instalacións industriais situadas a menos de 400 metros do monte, será multado ou multada. "Non se trata de arramplar con todo, senón de gardar as distancias nas especies que propagan máis o lume", afirmou a responsable de Medio Rural, en referencia ao eucalipto, o piñeiro ou a acacia, tres das especies sinaladas pola Lei de prevención e defensa contra os incendios como principais culpables da propagación do lume nestes espazos. "Todo o que son frondosas fican a carón das estradas porque non son estas as que propagan o lume e ademais necesitámolo para dar sombra", engadiu. Ángeles Vázquez tamén salientou os traballos que se están a realizar para arrincar 290 hectáreas de plantacións irregulares de piñeiros ou eucaliptos que nalgún momento foron instaladas en superficies agrarias. Dende A Laracha a conselleira de Medio Rural afirmou que "todos temos competencias e temos que actuar na medida das nosas posibilidades" e "agradeceu" o esforzo levado a cabo por todas as administracións. Nos últimos meses numerosos concellos criticaron a falta de apoio emprestado pola Xunta de Galicia para facer cumprir a lei autonómica que esixe a limpeza dos espazos forestais próximos a vivendas e vías de comunicación. Segundo a lei, ademais das multas polo incumprimento da norma no que se refire á xestión da biomasa vexetal, os propietarios forestais incumpridores deberán pagar pola extinción dos incendios que se produzan nos seus predios Ademais das multas polo incumprimento da lei no que se refire á xestión da biomasa vexetal, os propietarios forestais incumpridores deberán pagar pola extinción dos incendios que se produzan nos seus predios. O Goberno galego modificou a Lei 3/2007 de Prevención de Incendios Forestais a través da Lei de Acompañamento dos Orzamentos. Con este cambio, aos e ás propietarias de terreos forestais afectados por un incendio poderáselles imputar perte do custo que a súa extinción tivo para as arcas públicas, sempre que se demostre -a través dunha investigación- que a súa parcela non estaba limpa (como adoita denominarse a eliminación da vexetación), que non cumprira coa súa obriga de eliminar especies prohibidas en zonas próximas a núcleos habitados ou vías de comunicación ou que mantiña en estado de "abandono" terreos resultado de concentracións parcelarias. O cálculo do total a pagar pola persoa propietaria será proporcional "á contribución dos incumprimentos que lles sexan imputables ou do estado de abandono dos predios".


Summary: Grazas á ONG Agareso ducias de internos do penal de A Lama teñen a posibilidade de seren xornalistas por unhas horas, sen esquecer que o obxectivo da radio e a revista do cárcere é que aprendan a convivir, a colaborar e a respectarse a si mesmos

Un enreixado, outro máis, un control e outro. Así ata chegar ao patio interior do Centro Penitenciario de A Lama. Despois, aínda que sexa chocante, todas as portas están abertas. É o módulo das actividades. Unha vintena de alumnos agardan á profesora moi concentrados. Van realizar o primeiro exame do taller de radio. Se o fan ben, pasarán ao estudio de gravación. A profesora é un membro de Agareso, a Asociación Galega de Reporteiros Solidarios, que lles achegou o mundo do xornalismo ao seu día a día. En que ano comezou a radio, que é a pirámide invertida, que diferencia hai entre un debate e un faladoiro. Son algunhas das preguntas que ten preparadas Montse Fernández. Da vintena que agarda para facer a proba de coñecementos, só hai dúas mulleres, situación que se entende ao coñecer que hai ao redor de 1.200 internos no centro fronte a case 60 mulleres. Mentres, unhas cantas habitacións máis ao fondo do corredor, seis internos analizan e propoñen temas para a maqueta do próximo número de Xanela, a revista de A Lama. Natalia Puga, outro membro de Agareso, aconsella e supervisa. "Está moi ben que se pase dunha a dúas as páxinas as dedicadas ao módulo de mulleres", responde a unha proposta de Sergio, corazón da publicación. Sorprende ao visitante que só se pode distinguir a educadores, voluntarios ou internos pola identificación colgada do pescozo. Noutro andar agardan Sabela Íñiguez e Juan de Sola, membro e presidente respectivamente de Agareso, asociación que fixo posible que ao redor de media ducia de internos do C.P. A Lama saian da súa rutina e se impliquen nunha actividade de equipo. Supervisan os contidos de A Radio, un proxecto recente que conseguiu involucrar a internos de practicamente todos os módulos. A aventura comezou a finais de 2007 co espazo En otra Onda. Juan de Sola recollía na prisión as opinións dos internos sobre a actualidade e dáballes visibilidade nun espazo de Onda Cero e que acabou recibindo o recoñecemento do Ministerio de Interior coa Medalla ao Mérito Social Penal. Despois, o proxecto creceu co taller, outras emisións dentro do centro, a revista e a propia radio. "Se me dis hai catro anos que ían ser os propios internos os que xestionasen unha radio que emite mañá e tarde, diríache que non é posible", confesa este xornalista experimentado, que un día quixo visibilizar o que se facía dentro do C.P. e non parou desde entón. Ata xa teñen previsto un novo programa de sensibilización social no C.P. de Teixeiro. Autónomos e motivados O éxito das actividades débese ás ganas dos internos e as internas, ás ganas dos membros de Agareso, á dirección do centro e ao equipo de educadores sociais que seleccionan aos participantes. Teñen que cumprir unha serie de requisitos -como non ter delictos de sangue- e comprometerse coa actividade. Nos mandos técnicos da Radio está José, quen confesa que antes de coñecer a iniciativa de Agareso non tiña nin idea de como funcionaba. Agora é imposible que os programas saian adiante sen a súa axuda: "Estou todo o día aquí", asegura cun sorriso. A formación dos internos en A Radio debe ser ininterrompida xa que adoitan cambiar de participantes moi a miúdo Outro interno interrompe a presentación cunha idea que ben merece a atención do equipo. Diego propón a Juan que persoas do PAIEM – o Programa para a Atención a Enfermos mentais que se desenvolve no centro- colaboren nun faladoiro. "Os demais adoitan darlles de lado e está ben que falen da súa enfermidade, da súa opinión sobre a crise ou do que queiran. Hai que darlles voz", argumenta Diego, que obtén a felicitación dos presentes pola súa idea. A formación dos internos en A Radio debe ser ininterrompida xa que adoitan cambiar de participantes moi a miúdo. "No Nadal marcharon moitos do equipo e agora hai que empezar a ensinar de novo", comenta Juan, que repasa a situación de cada un dos que pasaron pola radio logo dos cambios de centros, terceiros graos ou a concesión da liberdade. O mesmo ocorreu na Xanela, que comezou como un proxecto unipersoal e agora a logrado interesar a todo o centro. "Procuramos -explica Sergio- que sempre haxa alguén de todos os módulos, para que así o lean os seus coñecidos e consigamos máis xente". Distintos internos, distintos módulos Unha idea que ten moito sentido logo de comprender que non todos os módulos son iguais: están os ordinarios, os convivenciais e o MET. A maioría dos internos que participan nas actividades de Agareso forman parte dos segundos, onde a norma é o respecto e son os propios internos e internas os que coordinan a limpeza e actividades do módulo. Pero como o obxectivo é a reinserción, moitos do Módulo Educativo e Terapéutico tamén participan nos talleres. Nos debates da radio e nas páxinas da revista poden contar as súas vivencias, a súa perspectiva do futuro e as súas reflexións acerca de porqué acabaron alí. O fondo da cuestión é o mesmo para todos no MET: as drogas. Moitos están rehabilitándose, outros xa o lograron e outros se resisten a facelo. "A primeira norma é comprometerse a deixar de consumir", comentan desde a dirección do centro. O fondo da cuestión é o mesmo para todos no MET: as drogas Por iso, os compañeiros da Radio esfórzanse en falar das consecuencias do consumo e do tráfico nos demais, nun mesmo e na sociedade desde diversos espazos. Tamén das consecuencias do exceso de velocidade ou o alcol á hora de conducir. E dos equipos deportivos. E das ansiadas saídas. E da música que máis lles gusta. E de moitas outras cousas tanto de dentro como de fóra dos muros, porque ningún deixa de pensar no día que volva ser libre. Á hora de regresar ás celas, un ruidoso e ordenado grupo recolle as súas cousas e encamíñase polo corredor. Todos cumpren de forma puntual os horarios, pero seguen pensando en que poderán facer mañá: un novo contido para a revista, unha nova idea para un programa novo, un novo interno que podería falar en tal ou cal debate. Só cando se chega ao patio é cando se ve quen queda e quen se vai do centro. Asociación Galega de Reporteiros Solidarios Aquí podes escoitar a emisora dos internos da Lama Blog da cadea da Lama